Սիմոնե Վերդի

Սիմոնե Վերդի (իտալերեն՝ Simone Verdi, հուլիսի 12, 1992(1992-07-12), Բրոնի, Պավիա, Լոմբարդիա, Իտալիա), իտալացի պրոֆեսիոնալ ֆուտբոլիստ։ Ներկայումս հանդես է գալիս Նապոլիի և Իտալիայի ազգային հավաքականի կազմում։ Խաղում է աջ վինգերի դիրքում։


== Ակումբային կարիերա ==


=== Միլան ===
Վերդին Միլանի ակադեմիայի սան է։ Իր պրոֆեսիոնալ դեբյուտը նշեց 2010 թվականի հունվարի 13-ին՝ Իտալիայի գավաթի Նովարայի դեմ խաղում։ Նա խաղադաշտ դուրս եկավ նաև հունվարի 27-ին՝ փոխարինելով Ջենարո Գատուզոյին Իտալիայի գավաթի Ուդինեզեի դեմ խաղում, սակայն այս խաղում Միլանը պարտվեց 0-1 հաշվով։ 2010 թվականի մայիսին Միլանի տնօրեն Ադրիանո Գալիանին հայտարարեց, որ Վերդին իր 3 թիմակիցների հետ կմիանա Միլանի առաջին թիմին 2010-11 մրցաշրջանում։ Դրանից հետո նա կնքեց իր առաջին պրոֆեսիոնալ պայմանագիրը ակումբի հետ, սակայն շարունակեց խաղալ հիմնականում երիտասարդական թիմի կազմում։


=== Տորինո ===
2011 թվականի ամռանը Վերդին 2․5 միլիոն եվրոյի դիմաց համատեղ սեփականության գործարքով միացավ Տորինոյին։ Իր պաշտոնական դեբյուտը նշեց 2011 թվականի օգոստոսի 21-ին՝ Իտալիայի գավաթի Սիենայի դեմ խաղում։ Իր առաջին հանդիպումը Սերիա B-ում անցկացրեց օգոստոսի 27-ին՝ Ասկոլիի դեմ խաղում։ Իր առաջին մրցաշրջանում Վերդին անցկացրեց 12 հանդիպում առաջնությունում՝ օգնելով Տորինոյին զբաղեցնել 2-րդ հորիզոնականը և տեղափոխվել Սերիա A։ Իր առաջին հանդիպումը Սերիա A-ում նա անցկացրեց 2012 թվականի սեպտեմբերի 30-ին՝ փոխարինելով Ալեսիո Չերչիին Ատալանտայի դեմ խաղում։
2013 թվականի հունվարի 23-ին Վերդին մինչև մրցաշրջանի ավարտը վարձավճարով տեղափոխվեց Յուվե Ստաբիա։ Իր դեբյուտը ակումբի կազմում նշեց հունվարի 28-ին՝ Բրեշիայի դեմ խաղում։ Փետրվարի 2-ին՝ իր հաջորդ՝ Վիչենցայի դեմ խաղում նա դարձավ 2 գոլային փոխանցման հեղինակ՝ օգնելով իր թիմին հաղթել 2-1 հաշվով։ 2013 թվականի ամռանը Տորինոն և Միլանը երկարաձգեցին Վերդիի համատեղ սեփականության պայմանագիրը ևս 1 տարով։
2013-14 մրցաշրջանում Վերդին 1 տարվա վարձավճարով տեղափոխվեց Էմպոլի։ Իր դեբյուտը նշեց 2013 թվականի օգոստոսի 11-ին՝ Իտալիայի գավաթի Զյուդտիրոլի դեմ խաղում՝ այս խաղում դառնալով գոլի հեղինակ 11-մետրանոց հարվածից։ Իր առաջին գոլը Սերիա B-ում խփեց նոյեմբերի 23-ին՝ Սպեցիայի դեմ խաղում։ Այս մրցաշրջանում Վերդին անցկացրեց 42 հանդիպում բոլոր մրցաշարերում՝ դառնալով 6 գոլի ու 7 գոլային փոխանցման հեղինակ և օգնելով Էմպոլիին տեղափոխվել Սերիա A։
2014 թվականի հունիսի 18-ին Տորինոյի և Միլանի միջև համատեղ սեփականության գործարքը երկարաձգվեց ևս 1 տարով, ինչից հետո Վերդին վարձավճարով վերադարձավ Էմպոլի։ Իր առաջին գոլը Սերիա A-ում խփեց 2014 թվականի դեկտեմբերի 7-ին՝ Նապոլիի դեմ խաղում։ 2015 թվականի հունվարի 20-ին նա գոլի հեղինակ դարձավ Իտալիայի գավաթի 1/8 եզրափակչի Ռոմայի դեմ խաղում, սակայն Էմպոլին 2-1 հաշվով պարտվեց հանդիպման լրացուցիչ ժամանակում։


=== Վերադարձ Միլան ===
2015 թվականի հունիսին Միլանն ու Տորինոն չկարողացան համաձայնեցնել համատեղ սեփականության գործարքի պայմանները, և Վերդիի ապագան որոշվեց աճուրդի միջոցով, որը հաղթեց Միլանը։
2015-16 մրցաշրջանում Վերդին վարձավճարով տեղափոխվեց Էյբար։ Իր դեբյուտը Լա Լիգայում նշեց 2015 թվականի սեպտեմբերի 19-ին՝ Ատլետիկո Մադրիդի դեմ խաղում։ Իր առաջին և միակ գոլը իսպանական ակումբի կազմում խփեց դեկտեմբերի 16-ին՝ Իսպանիայի գավաթի Պոնֆերադինայի դեմ խաղում։ Էյբարի կազմում Վերդին անցկացրեց 13 հանդիպում՝ դառնալով 1 գոլի հեղինակ։
2016 թվականի հունվարի 29-ին Վարդին 6 ամսվա վարձավճարով միացավ Կարպիին։ Իր դեբյուտը նշեց փետրվարի 7-ին՝ Նապոլիի դեմ խաղում։ Իր առաջին գոլը ակումբի կազմում խփեց փետրվարի 28-ին՝ Ատալանտայի դեմ խաղում։ Մայիսի 15-ին նա դուբլ ձևակերպեց Ուդինեզեի դեմ խաղում՝ օգնելով իր թիմին հաղթել 2-1 հաշվով։


=== Բոլոնյա ===
2016 թվականի հուլիսի 11-ին Վերդին տեղափոխվեց Բոլոնյա։ Իր դեբյուտը նշեց օգոստոսի 12-ին՝ Իտալիայի գավաթի Տրապանիի դեմ խաղում։ Իր առաջին գոլը խփեց սեպտեմբերի 11-ին՝ Կալյարիի դեմ խաղում։ 2017 թվականի հունիսի 13-ին նա 4 տարով երկարաձգեց իր պայմանագիրը Բոլոնյայի հետ։ 2017 թվականի նոյեմբերի 4-ին՝ Կրոտոնեի դեմ խաղում Վերդին 2 գոլի հեղինակ դարձավ տուգանային հարվածներից, սակայն իր թիմը պարտվեց 2-3 հաշվով։ 2018 թվականի հունվարի 21-ին՝ Բենևենտոյի դեմ խաղում իտալացին առաջին անգամ խաղադաշտ դուրս եկավ Բոլոնյայի ավագի թևկապով, և այս խաղում դարձավ 3 գոլային փոխանցման հեղինակ։ Բոլոնյայի կազմում անցկացրած 2 մրցաշրջաններում Վերդին մասնակցեց 64 հանդիպման՝ դառնալով 16 գոլի և 15 գոլային փոխանցման հեղինակ։


=== Նապոլի ===
2018 թվականի հունիսի 11-ին Վերդին 5 տարվա պայմանագիր կնքեց Նապոլիի հետ։ Ակումբը նրա համար վճարեց 25 միլիոն եվրո։


== Միջազգային կարիերա ==
Վերդին հանդես է եկել Իտալիայի մինչև 19 և մինչև 21 տարեկանների երիտասարդական հավաքականներում։ Իր դեբյուտը Իտալիայի ազգային հավաքականի կազմում նշեց 2017 թվականի մարտի 28-ին՝ Նիդերլանդների դեմ հանդիպման ավելացված ժամանակում փոխարինելով Մարկո Վերատիին։ Իր առաջին հանդիպումը հավաքականի մեկնարկային կազմում անցկացրեց հոկտեմբերի 6-ին՝ Մակեդոնիայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2018 թվականի հունիսի 27-ի դրությամբ


=== Միջազգային վիճակագրություն ===
2018 թվականի հունիսի 27-ի դրությամբ


== Նվաճումներ ==


=== Ակումբային ===
Միլան

Սերիա A. 2010–11


== Ծանոթագրություններ ==


== Արտաքին հղումներ ==
Վերդիի պաշտոնական Ինստագրամի էջը
Վերդին transfermarkt-ում
Վերդին soccerbase.com-ում
Վերդին WhoScored.com կայքում
Վերդին ՈՒԵՖԱ-ի պաշտոնական կայքում